**Imunološka sekcija HMD-a**

poziva Vas na predavanja

 **Dr.sc. Maja Šantak**

**Virusne infekcije pospješene antitijelima**

Sveučilište u Zagrebu, Centar za istraživanje i prijenos znanja u biotehnologiji

**Dr.sc. Ana Savić Mlakar**

**Varijabilnost u humoralnom odgovoru na cjepivo protiv ospica: Nova saznanja**

Sveučilište u Zagrebu, Centar za istraživanje i prijenos znanja u biotehnologiji

**29.6.2016. u 14h**

**Rockefellerova 5, Zagreb**

Predavaonica Imunološkog zavoda

**SAŽETAK**

**Virusne infekcije pospješene antitijelima (*antibody-dependent enhancement)***

Aktivacija humoralnog imunološkog odgovora tijekom virusne infekcije i nastajanje specifičnih antitijela smatra se izrazito važnim dijelom antivirusnog repertoara domaćina. No kod nekih virusa može doći do stvaranja uvjeta u kojima specifična antitijela pospješuju ulazak virusa u stanicu. Ovaj fenomen nazvan virusna infekcija pospješena antitijelima (engl. antibody-dependent enhancement of viral infection, ADE) događa se kada se imunokompleks antitijelo-virus veže na Fc receptor na stanici pri čemu dolazi do internalizacije virusa što povećava broj inficiranih stanica i za krajnji rezultat ima pojačani odgovor organizma i težu sliku bolesti. Stoga ADE može predstavljati prepreku za razvoj cjepiva protiv virusnih bolesti, ili biti djelomično odgovoran za štetne učinke antivirusnih terapeutika kao što su intravenski imunoglobulini.

**ŽIVOTOPIS**

**dr.sc. Maja Šantak**

Maja Šantak rođena je11. srpnja 1974. u Kutini. Osnovnu i srednju školu završava u Ivanić Gradu. Studij biologije na Prirodoslovno - matematički fakultet u Zagrebu uspješno završava 1998. godine. Iste godine zapošljava se u Imunološkom zavodu kao stručni suradnik u Odjelu za istraživanje i razvoj. Od 2000. godine radi kao doktorantica u München gdje 2004. godine brani svoju doktorsku dizertaciju. Početkom 2004. se vraća na Imunološki zavod, prvo u svojstvu eksperta I, a od 2011. radi kao voditeljica Odsjeka za molekularnu biomedicinu. Od 2013. godine zaposlena je kao viša znanstvena suradnica u Centru za istraživanje i prijenos znanja u biotehnologiji Sveučilišta u Zagrebu.

Svoj znanstveni interes usmjeruje prema virusima, njihovoj patogenezi i razvoju cjepiva kao najboljoj obrani od virusnih infekcija.

Recenzent je brojnih znanstvenih časopisa. Dokazala se i kao voditelj više znanstvenih projekata. U svojstvu autora ili koautora objavila je 38 originalna znanstvena rada (*h*-indeks 8).

**SAŽETAK**

**Varijabilnost u humoralnom odgovoru na cjepivo protiv ospica: Nova saznanja**

Zanimljivo je da unatoč postojanju učinkovitog cjepiva protiv ospica dolazi do njihovog ponovnog izbijanja u Sjedinjenim Američkim Državama, Europi i svijetu općenito, čak i kod osoba koje su cijepljene s dvije doze cjepiva. Genetski faktori domaćina rezultiraju interindividualnim varijacijama u količini antitijela induciranih cjepivom ospica i također igraju ulogu u neuspjehu cjepiva. Studije ukazuju na HLA i ne-HLA genetske utjecaje koji individualno ili skupno doprinose opaženoj raznolikosti humoralnog odgovora na cjepivo.

**ŽIVOTOPIS**

**dr.sc. Ana Savić Mlakar**

Ana Savić Mlakar rođena je 3. rujna 1983. u Zagrebu. Osnovnu i srednju školu završava u Jastrebarskom. Studij molekularne biologije na Prirodoslovno - matematičkom fakultetu u Zagrebu uspješno završava 2007. godine. Godine 2009. dobiva mjesto znanstvenog novaka na Imunološkom zavodu u Odjelu za istraživanje i razvoj. Od 2013. radi kao znanstveni novak u Centru za istraživanje i prijenos znanja u biotehnologiji, Sveučilišta u Zagrebu. Svoju doktorsku tezu brani 2015. godine.

Svoj znanstveni interes usmjeruje prema imunologiji sluznice, te ulozi urođene i stečene imunosti u patogenezi upalnih bolesti crijeva.

U svojstvu autora ili koautora objavila je 6 originalna znanstvena rada.